兩文三語

兩文三語係香港政府推廣嘅語言政策。兩種文字係中文同埋英文，三種語言係粵語、英語同埋普通話。

政策內容 
香港政府喺香港主權移交後實行「兩文三語」嘅語言政策：書面文係中文同埋英文、口語係粵語、英語同埋普通話。第一語言係粵語，粵語亦係族群母語；第二語言係英文同普通話。

歷史 
香港喺1840年成爲英國嘅殖民地，以自由港嘅身份，成爲大英帝國嘅轉口港。嚟自英國嘅政府官員同商人都講英文。英國政府喺香港繼續用英語嚟做官方語言，但係喺1974年，《法定語文條例》獲得通過，令中文成為另一種官方語言。1984年《中英聯合聲明》附件一規定，喺將來嘅香港特別行政區，英文會係官方語言之一，呢一點喺1990年《香港基本法》第9條入面得到確認。1997年主權移交之後，英文仍然廣泛噉喺法律同商業領域度用緊，而且幼兒園、小學、中學同大學仍然教緊學生英文。亦都有唔少地方用英文命名，尤其喺香港島就更多。

中文方面，喺1974年通過嘅《法定語文條例》度，宣佈中文係香港另一種官方語言。大多數香港居民嘅母語係粵語旗下嘅廣州話，政府事實上使用嘅官方語言亦都係呢種，但係《法定語文條例》並冇指定中文要講邊一種漢語變體語言。1984年《中英聯合聲明》附件一規定，喺將來嘅香港特別行政區，中文會係官方語言之一；1987年3月，《法定語文條例》經過修訂之後，要求所有新立嘅法例必須以中英文雙語制定。《香港基本法》第9條確認中文同英文兩者喺香港嘅官方地位。2006年，香港人口達到699萬，其中大約95%係華人嘅後裔，當中大部份人講粵語、客家話同潮州話呢幾種中文語言。至於普通話，作為中國共產黨執政語言，喺1999年，香港教育局已經公開宣傳話長遠要用普通話教中文科，被語言學家包睿舜指責係「收買」學校，但越發引起香港人抗議，反而提升粵語嘅正統地位，甚至促進咗粵語白話文書寫嘅發展。

成效 
中文書寫以繁體字爲主。隨住香港同中國大陸交流增多，有啲簡體字、俗體字同埋源自中國民間嘅用語亦傳到去香港，少部份香港人書寫時會喺大量繁體中文之間夾雜少量簡體字、俗體字。有啲學校容許學生喺用中文作答嘅功課同考試度寫簡體字。考評局亦都容許學生喺公開考試度，使用合乎中國國家規範嘅簡化字。喺一啲遊客區，市面上都會間中見到為大陸旅客而製作嘅簡體字標語同指示牌，不過，如果淨係得簡體字版本而冇同時提供繁體字版本，嗰啲店舖、公司或者機構都會惹起爭議，令唔少香港人覺得到本土語文文化冇受到尊重。繁體字同英文嘅書寫，仍然係香港絕大多數嘅主流。

另外，早年部份香港作家同埋香港傳媒以粵語用字嚟寫出版讀物嘅內文，成為粵語白話文。香港警察同法庭整理口供時，需要將證人原話忠實完整噉紀錄低，防止出現歧意而造成法律上證供無效。不過香港早期用嘅繁體中文電腦系統都嚟自台灣，用大五碼嚟到做內碼，產生咗粵文缺字嘅問題，後來這些缺字已經畀香港政府正式收入香港增補字符集入面，成為字集裏面嘅粵語字，而且向國際標準化組織補完，作為ISO 10646同Unicode標準嘅一部份。而家，粵文缺字嘅問題基本上已經解決。唔只喺日常嘅電腦同網絡通訊度，粵文佔咗主導位置，近年更加有粵文文學雜誌、粵文翻譯等等出現，粵文書寫到而家已經蔚然成風，喺坊間、文藝界同語言學界都大行其道。

使用 
粵語係嶺南地區居民一路以嚟嘅主要母語同地區通用語，由香港開埠初期到而家，就一直係香港市區嘅主要語言，亦係今日大多數香港人嘅母語。

香港近九成人口都係以粵語嚟做母語同埋最常用語言。香港由於大部份場合都唔使用普通話，所以好多香港人嘅普通話都只有基本簡單交流嘅水平，從來唔用普通話嘅人亦都好常見。

英語方面，一般受過中學至高中教育嘅人都掌握基本嘅英語，可以簡單溝通。

香港語文
 香港文化
 方言
 官方語言

香港話
香港文化